Dr MJ du Plessis Gereformeerde Kerk Bellville Datum: 23 April 2006 (aand)
Sing vooraf: Psalm 150:1-3
Lofpsalm 45:10, 16
Skriflesing: Markus 15
Teks: Markus 15:12-15; Kategismus Sondag 15
Toe antwoord Pilatus weer en sê vir hulle: Wat wil julle dan hê moet ek doen met Hom wat julle Koning van die Jode noem? En hulle skreeu weer: Kruisig Hom! Maar Pilatus sê vir hulle: Watter kwaad het Hy dan gedoen? Hulle skreeu toe nog harder: Kruisig Hom! En omdat Pilatus aan die skare hulle sin wou gee, het hy Barábbas vir hulle losgelaat; en nadat hy Jesus laat gésel het, het hy Hom oorgelewer om gekruisig te word. (Markus 15:12-15 AFR53)
Hierdie gedeelte is werklik die kern waarom die hele Bybel draai: Die dieptepunt van Christus se lyding en sy kruisiging – vir ons.
As ons die gedeelte lees, het ons te doen met twee stelle geweldige teenstrydighede wat net nie wil rym nie, tensy ons die hele saak uit 'n geloofsoog bekyk.
Die eerste een is dit:
Pilatus vind die Here Jesus Christus baie duidelik onskuldig, en hy verklaar die Here Jesus Christus ook formeel onskuldig.
Maar nogtans laat hy Hom kruisig.
Die tweede teenstrydigheid is dit:
Daar kom vir onregverdige mense verlossing
omdat 'n Regverdige tot 'n vloek gemaak word – wat Hy nie is nie.
Nou kyk ons net baie kortliks na die betekenis van die Here Jesus Christus se veroordeling.
Dit is nie sommer net toevallig dat hierdie heiden, Pontius Pilatus, se naam hier in ons belydenis staan nie.
Niks gebeur by toeval nie.
Dit is omdat God 'n bepaalde manier vasgestel het waarop die Here Jesus Christus moes sterf.
Dink net aan die verskillende moontlikhede waarop Christus doodgemaak kon word:
Herodes kon Hom al in Betlehem doodgemaak het.
Of die inwoners van Nasaret kon Hom al oor die rand van die afgrond afgegooi het.
Maar nie een van hierdie maniere sou enige regsgeldigheid hê nie – en dit is een van God se vereistes!
Die hoogste uitvoerende gesag in die destydse wêreld was die keiser.
Dit was ook die geval hier in die Joodse staat.
Daarby was die keiser op sy beurt 'n stadhouer van God. Dink maar net aan Spreuke 8:15:
Deur my regeer die konings en stel die maghebbers vas wat reg is; (Spreuke 8:15 AFR53)
Al is dit 'n heidense keiser, God stel dit baie duidelik in Romeine 13 dat Hy nogtans deur hulle regeer en regspreek, om die goeie te beskerm en die bose te bestraf.
Pontius Pilatus is die arm van hierdie Romeinse keiser in Jerusalem.
Dit is duidelik dat Christus deur 'n regbank veroordeel moes word.
Dit is waar Pontius Pilatus in God se raadsplan inpas.
Het Judas nie die Here ook onskuldig verklaar nie?
Hy het, maar daar moes 'n amptelike regsverklaring wees deur 'n aardse regter – dit was Judas nie.
Verder is dit so dat, agter die regter Pontius Pilatus se regterstoel, die Regter van hemel en aarde gestaan het – die ewige almagtige God.
Dit is eintlik ironies dat hierdie man nie daardie dag besef het dat hy in God se Naam sy regspraak beoefen nie!
Dit bring ons by die saak waarom Christus daar gestaan het.
Hy was daar in ons plek.
Om ons in die hemel te kry, moes Hy onnoembare lyding ondergaan as 'n straf om ons sondes met God te versoen.
Die ergste het hierdie dag plaasgevind – dink net aan die spanning wanneer jy in die hof heeltemal onskuldig verklaar word, maar jy moet nogtans tronk toe gaan.
Dit het hier gebeur.
Daarmee word dit ook dadelik duidelik dat die straf wat die Here Jesus Christus moes dra, ook nie vir sy eie sondes was nie, want Hy was regverdig.
Vir wie en waarvoor het die Here Jesus Christus dan gesterf?
Die Jode wat daar gestaan het, het eintlik profeties geskreeu dat sy bloed op "ons en ons kinders" moet wees.
Hulle het dit in woede bedoel, maar die ironiese was dat Christus toe werklik gesterf het vir "ons en ons kinders" – tot verlossing.
Toe is vervul wat op talle plekke in die Ou Testament voorspel gestaan het, byvoorbeeld Jesaja 53:3, 5, 10, 11.
Hy was verag en deur die mense verlaat, 'n man van smarte en bekend met krankheid; ja, soos een vir wie 'n mens sy gelaat verberg; Hy was verag en ons het Hom nie geag nie. (Jesaja 53:3 AFR53)
Maar Hy is ter wille van ons oortredinge deurboor, ter wille van ons ongeregtighede is Hy verbrysel; die straf wat vir ons die vrede aanbring, was op Hom, en deur sy wonde het daar vir ons genesing gekom. (Jesaja 53:5 AFR53)
Maar dit het die Here behaag om Hom te verbrysel; Hy het Hom krank gemaak; as sy siel 'n skuldoffer aangebied het, sal Hy 'n nakroos sien; Hy sal die dae verleng, en die welbehae van die Here sal deur sy hand voorspoedig wees. Weens die moeitevolle lyde van sy siel sal Hy dit sien en versadig word; deur sy kennis sal my Kneg, die Regverdige, baie regverdig maak; en Hy sal hulle skuld dra. (Jesaja 53:10-11 AFR53)
Dit is dan ook hoe dit gebeur dat ons in God se oordeel – waar geen sondaar kan oorleef nie – tog kan oorleef, en selfs vrygespreek word.
Dit stel ons ook nog voor die probleem van die kruisiging. Hulle het mense in daardie tyd net so maklik gestenig of onthoof! Waarom is Jesus juis gekruisig?
Die antwoord is dat ons ten diepste weer met 'n geheim in God se raad te doen het.
God het bepaal dat dit die enigste straf is waarmee Hy tevrede sou wees.
En daarom het Hy van vroeg af al ook die straf vervloek. Dit staan in die Ou Testament dat elkeen vervloek is wat aan 'n hout hang.
Hierdie dood is ook erger as enige ander dood van daardie tyd.
Die mense het dikwels lank daar gehang.
Die son het hulle gebrand.
Hulle het gebloei.
Hulle het koors en bloedvergiftiging opgedoen van die geroeste yster wat deur hulle hande en bene gekap is.
As gevolg van die konstante en verskriklike pyn is hulle geestelik ook afgebreek tot so laag as wat dit kan kom.
Die hele beginsel agter die kruisdood was daarop gemik om die afsku van die mense op te wek.
Dit was veral so by die gelowiges wat besef het dat hierdie manier van mense doodmaak nie God se guns weggedra het nie.
Dit is ook inderdaad gesimboliseer in die kruisdood self, want die mense hang tussen hemel en aarde: nie by die mense nie, en ook nie by God nie!
Kom ons kyk nog net na die betekenis of die gevolge wat hierdie kruisdood vir die gelowiges gehad het.
Die Here Jesus Christus is op hierdie aarde gekruisig omdat die hele struktuur van die mense en die samelewing daarop nie 'n fondament kon bied waarop God se koninkryk in hierdie lewe op hierdie aarde gevestig kon word nie.
Daarom word die Here Jesus Christus hier doodgemaak – maar juis sodat Hy iets beters kan gaan voorberei.
So kom die nuwe hemel en die nuwe aarde.
Maar deur hierdie lyde en kruisdood verander sekere van die mense ook.
Die uitverkorenes word verander in hulle hele wese – van vervloektes en besmettes tot heiliges en reines.
So word ons deur hierdie daad van die Here Jesus Christus nuwe mense wat in 'n nuwe verhouding tot God staan.
Nou moet ons kyk waar ons staan met al hierdie feite.
Ons geloof moet die Here Jesus Christus se onskuld en sy veroordeling as inhoud hê.
Maar die lyding wat Christus in sy onskuld en in sy veroordeling ondergaan het, moet 'n konstante appèl op ons gewetens plaas, sodat ons 'n gepaste lewe kan lei by die kruisgenade.
Deur Jesus Christus gee God ons die vermoë om onsself, in ons reinheid, in die hiernamaals te kan sien.
En as ons hierdie versiendheid deur die geloof het, moet dit altyd deurwerk in ons lewe, sodat ons enersyds volhard in die goeie en ons andersyds bekeer van die sondes wat nog in ons leef.
Dit is natuurlik so dat hierdie dinge vir ons – en vir alle mense – al hoe moeiliker sal word om te glo, al hoe verder die tyd vorder.
Daarom sal die geloofseis ook al hoe swaarder word.
Maar juis ook daarom moet ons werk maak van die dinge, en ons geloof in onsself oefen en ons kinders se verstand met onderrig vestig, terwyl die klimaat nog gunstig genoeg is om dit te doen.
Die hele saak is duidelik: As ons dit nie nou doen nie, en ook nie die geleenthede benut om ons geloof sterk te maak nie, gaan die kruisdood van die Here Jesus Christus vir ons later dieselfde verleenthede skep as wat dit vir Pontius Pilatus geskep het, en mag ons dit dalk net so teenstrydig en verkeerd hanteer.
Kom ons lees Kategismus Sondag 15 saam.
Vraag 39: Sit daar iets meer in dat Christus juis gekruisig is en nie op 'n ander manier gesterf het nie: